陈师道
咸平读书堂
昔人三百篇，善世已有余。
後生守章句，不足供嗫嚅。
一登吏部选，笔砚随扫除。
闭合画眉妩，隔屋闻歌呼。
奉公用汉律，宁复要诗书。
俛首出跨下，枉此七尺躯。
今代陶朱公，不作大梁屠。
计然特未用，意得轻全吴。
为邦得畿县，政密自计疏。
宁书下下考，不奉急急符。
用意簿领外，筑室课典谟。
平生五千卷，还舍不问涂。
近事更汉唐，稍以诗自娱。
复作无事饮，醉卧拥青奴。
桃李春事繁，轩窗画景舒。
鸣屋鸠渴雨，窥帘燕哺鶵。
休吏散篇帙，风篁献笙竽。
听然一启齿，斯民免为鱼。